# Pályázati kiírásVakok és Gyengénlátók Hermina Egyesülete2024. évi segédeszköz pályázat

A Vakok és Gyengénlátók Hermina Egyesületének (a továbbiakban: egyesület) elnöksége 2024. július 30-án megtartott elnökségi ülésén hozott határozata alapján segédeszköz pályázatot ír ki az egyesület rendes tagjai részére. A pályázat keretösszege 2000000 (azaz kettő millió forint, ami a Magyar Vakok és Gyengénlátók Országos Szövetsége által 2024-ben átutalt SZJA 1% támogatásból kerül finanszírozásra. Az adható támogatás egy főre eső minimális összege 10000 (azaz tízezer Forint, de legfeljebb a beszerzett eszköz ára, a maximális összege pedig 40000 (azaz negyvenezer forint. A megvásárolni kívánt segédeszközt a rendes tag minden esetben maga szerzi be, és a saját nevére és lakcímére kell a számlát kérnie. A nem a pályázó tag nevére kiállított számlát nem tudjuk elfogadni

## A pályázat célja

A pályázat célja, hogy az egyesület rendes tagjait a látássérült személyek önálló életvitelét segítő eszközök megvásárlásában anyagilag támogassa.

## Kik pályázhatnak

A pályázaton az egyesület azon rendes tagjai vehetnek részt, akik a 2024. évi tagdíjat befizették, és nem igényeltek az azonnali elbírálású segédeszköz pályázaton magyarul beszélő személyi mérleget, illetve nem nyújtottak be pályázati kérelmet a 2024. évi tanulmányi pályázaton. Egy személy csak egy pályázatot nyújthat be, és csak egy eszköz megvásárlásához kérhet támogatást. Elutasításra kerül azon személy pályázata, aki:

1. a pályázatát nem a 2024. évi segédeszköz pályázat adatlapján nyújtotta be, vagy az adatlapon hiányos vagy valótlan adatokat tüntetett fel,
2. a 2024. évi egyesületi tagdíját nem fizette be,
3. olyan segédeszköz beszerzéséhez kér anyagi támogatást, amelyre a 2023. évi segédeszköz pályázaton támogatást kapott,
4. az MVGYOSZ segédeszközboltjában vásárolt eszközt nem tagi kedvezményes áron vásárolta meg,
5. olyan számlát nyújt be, amely 2024. augusztus 26. előtt lett kiállítva, hiányos adattartalmú, vagy nem a látássérült személyek mindennapi életét megkönnyítő eszköz megvásárlását tanúsítja.

FIGYELEM! Nyugtát vagy blokkot nem áll módunkban elfogadni.

## A megpályázható eszközök köre

Pályázni az alábbi, látássérültek önálló életvitelét könnyítő segédeszközök beszerzésére lehet:

- fehérbotok (merev és összecsukható), támbotok;

- nagyítók (hagyományos és elektronikus);

- szemüvegek (lencse és keret);

- beszélő segédeszközök (Pl. vérnyomásmérő, óra, konyhai- vagy személymérleg, színfelismerő, lázmérő stb.);

- tapintható eszközök (pl. karóra, mérőszalag stb.);

- Braille-írás eszközei (pl. pontírógép, Braille-tábla, Braille-tanulást segítő eszközök stb.);

- adaptált játékok (pl. Braille-kártyák, adaptált társasjátékok stb.);

- tanulást támogató eszközök (pl. abakusz, koordináta-tábla, tapintható vonalzó, geometriai készlet, Atomol stb.);

- számítógépek és perifériák (pl. laptop, nagy méretű monitor, szkenner, "gyengénlátós" billentyűzet, Braille-kijelző, Braille-nyomtató stb.);

- okoseszközök (pl. iPhone, iPad, Macbook, Android rendszerű okostelefonok és tabletek, BlindShell);

- háztartási eszközök (pl. tojásszétválasztó, tejőr, zoknipárosító stb.);

- vakvezetőkutya élelmezésével és ellátásával kapcsolatos termékek (kutyatáp, vezetőhám, nyakörv, póráz, kutyacipő stb.).

Nem nyújtható támogatás az alábbi eszközök beszerzésére:

- egyes okoseszközök (pl. okostévé, okosóra stb.),

- okos háztartási eszközök (pl. robotporszívó, mosogatógép stb.), ezek beszerzése abban az esetben sem támogatható, amennyiben okostelefonos alkalmazáson keresztül akadálymentesen vezérelhetőek,

- vakvezetőkutya egészségügyi ellátásához kapcsolódó költségek.

Az eszközt a pályázati időszak első napjától (2024. augusztus 26.) lehet megvásárolni, legkésőbb 2024. november 15-ig.

FIGYELEM! Az egyesület csak a pályázati időszak első napja után (2024. augusztus 26.) vásárolt segédeszköz saját névre és címre kiállított eredeti számláját fogadja el a támogatási összeg kifizetésekor. Az eredeti számlát záradékolás és hiteles másolat készítése után a pályázóhoz visszajuttatjuk.

A pályázat kiírója a támogatott eszköz meglétét a támogatás elnyerésétől számított kettő éven belül bármikor ellenőrizheti. A pályázati támogatásból finanszírozott eszköz tulajdonjoga két évig másra nem ruházható át

## A pályázat benyújtásának módja és határideje

A pályázat benyújtásának határideje: 2024. szeptember 27.

Pályázni kizárólag az egyesület által kiadott pályázati adatlapteljes körű és a valóságnak mindenben megfelelő kitöltésével, illetve a kitöltött adatlap határidőben történő benyújtásával lehet. Az adatlap letölthető az egyesület honlapjáról (<https://herminaegyesulet.hu>), illetve az egyesület ügyfélszolgálatán e-mailben, telefonon, vagy személyesen is kérhető.

A pályázati adatlaphoz csatolni szükséges:

1. amennyiben a segédeszköz beszerzése a pályázati adatlap benyújtása előtt megtörtént, a segédeszköz vásárlását igazoló, a tag saját nevére és címére kiállított eredeti számlát (az eredeti számlát záradékolás és hiteles másolat készítése után visszajuttatjuk,
2. vakvezető kutyával kapcsolatos termék vásárlása esetén a vakvezető kutyával közlekedő látássérült igazolvány másolatát.

Amennyiben a pályázatban megjelölt segédeszköz beszerzését orvosi indok is alátámasztja, a pályázati adatlaphoz csatolni lehet orvosi dokumentumot, melynek megléte az elbírálásnál előnyt jelent.

Hiánypótlásra lehetőség nincs.

A pályázati adatlapot az alábbi módokon lehet benyújtani:

1. személyesen, 2024. szeptember 27-ig félfogadási időben, időpontegyeztetést követően, az egyesület irodájában: 1143 Budapest, Gizella út 19/B. fszt. 2. Félfogadási időpontok: hétfő 8-16, kedd 8-18, szerda 8-16, csütörtök 8-16, péntek 8-14 óra között). Időpontot egyeztetni a

+36/1 273-0755

telefonszámon tudnak.

1. Postai úton ajánlott küldeményként a Vakok és Gyengénlátók Hermina Egyesülete 1143 Budapest, Gizella út 19/B. FSZT/2. címre. A postai úton benyújtott adatlap beérkezésének legkésőbbi időpontja 2024. szeptember 27.
2. Elektronikus levélben jó minőségű, olvasható szkennelt formátumban a palyazat@herminaegyesulet.hu e-mail címre, legkésőbb 2024. szeptember 27-ig. A tárgy mezőben kérjük a „SEPA2024” megjelölést feltüntetni. FIGYELEM! csak a pályázati kérelmet tudjuk elektronikusan elfogadni, a segédeszköz megvásárlását igazoló számlát minden esetben eredeti formátumban kérjük.

A beadási határidő lejárta után benyújtott pályázat automatikusan elutasításra kerül!

## A pályázat elbírálása

A beérkezett pályázatok formai érvényességét az egyesület titkársága megvizsgálja, és a formailag érvényes pályázatokat az egyesület elnökségének továbbítja. A formailag érvényes pályázatokat az egyesület elnöksége bírálja el 2024. október 8-i rendkívüli elnökségi ülésén.

Az egyesület elnöksége fenntartja magának a jogot, hogy egy adott pályázatot érvénytelennek minősítsen és elutasítson, amennyiben az a pályázat kiírását sérti, vagy az egyesület alapszabályával nem összeegyeztethető.

Az egyesület pályázatot érvénytelennek minősítő és/vagy elutasító döntése ellen jogorvoslatnak helye nincs.

## Értesítés a pályázat elbírálásáról, és az elnyert támogatás felhasználása

A nyertes pályázókat legkésőbb 2024. október 15-ig telefonon vagy elektronikus levélben értesítjük. Az elnyert támogatás az alábbi két módon használható fel:

1. Amennyiben a segédeszköz megvásárlása a pályázati döntés meghozatala előtt történt, és a pályázó benyújtotta a saját nevére és címére szóló eredeti számlát az egyesületnek, további teendő nincs, a megítélt támogatás átutalásra kerül, vagy az egyesület titkárságán előzetes időpontegyeztetést követően személyesen átvehető.
2. Amennyiben a segédeszköz beszerzése még nem történt meg, mert a pályázó megvárta a pályázati döntést, a döntésről szóló értesítéstől számított egy hónapon belül, de legkésőbb 2024 november 15-ig kell a pályázati adatlapon megjelölt segédeszközt megvásárolni, és a vásárlást igazoló, a tag saját nevére és címére szóló eredeti számlát az egyesület titkárságára bejuttatni. Amennyiben a számla a kiírásban foglalt minden feltételnek megfelel, a támogatás kiutalásra kerül, vagy az egyesület titkárságán személyesen átvehető. Az eredeti számlát záradékolás és hiteles másolat készítése után a pályázóhoz visszajuttatjuk.

FIGYELEM! Azon nyertes pályázók, akik 2024. november 15-ig nem nyújtják be a pályázati kérelemben megjelölt segédeszköz beszerzését alátámasztó eredeti számlát, a pályázati támogatástól elesnek. Az elnyert támogatások készpénzes átvételének utolsó napja 2024. december 12. (csütörtök). Azon pályázók, akik az eredeti számlát beadják, készpénzes kifizetést választottak, de nem vették át a támogatást 2024. december 12-ig, automatikusan elveszítik a támogatást. Erre figyelemmel minden pályázót kérünk, hogy amennyiben módjában áll, az átutalásos kifizetési módot válassza.

## Adatkezelés

A pályázó a pályázati adatlap benyújtásával büntetőjogi felelősséget vállal azért, hogy a pályázati adatlapon és mellékleteiben általa feltüntetett adatok a valóságnak megfelelnek. Tudomásul veszi, hogy amennyiben a pályázati adatlapon és mellékleteiben nem a valóságnak megfelelő adatokat tüntet fel, úgy a pályázata kizárható, a megítélt támogatás visszavonható.

A pályázat benyújtásával a pályázó tudomásul veszi, hogy az egyesület a pályázati dokumentációban szereplő személyes adatait a segédeszköz pályázat lebonyolítása és a támogatásra való jogosultság ellenőrzése céljából a pályázat életciklusa alatt kezelheti a GDPR értelmében és annak szabályai szerint.

Kelt: Budapest, 2024. augusztus 2.

Bukta Bence

Elnök

Vakok és Gyengénlátók Hermina Egyesülete